Na osnovu člana 123, tačka 3 Ustava Republike Srbije, a u vezi sa članom 119 Zakona o nacionalnim savjetima nacionalnih manjina („Službeni glasnik RSˮ, br. 72/09, 20/14 - US i 55/14),

Vlada donosi

**UREDBU**

**O POSTUPKU RASPODJELE SREDSTAVA IZ BUDŽETSKOG FONDA ZA NACIONALNE MANJINE**

|  |
| --- |
| Član 1  Ovom uredbom bliže se uređuju kriterijumi, uslovi, način i postupak raspodjele sredstava za projekte iz oblasti kulture, obrazovanja, informisanja i službene upotrebe jezika i pisama nacionalnih manjina iz Budžetskog fonda za nacionalne manjine (u daljem tekstu: Fond), koja se vode na posebnom budžetskom dijelu Ministarstva državne uprave i lokalne samouprave (u daljem tekstu: Ministarstvo).  Fond iz stava 1 ovog člana može se finansirati i iz donacija. |
| Član 2  Sredstva iz Fonda dodjeljuju se za programe i projekte iz oblasti kulture, obrazovanja, informisanja i službene upotrebe jezika i pisama nacionalnih manjina, po Programu koji donosi ministar, na početku kalendarske godine za godinu u kojoj se sredstva iz člana 1 ove uredbe dodjeljuju, na prijedlog Savjeta za nacionalne manjine.   Prijedlog Savjeta za nacionalne manjine iz stava 1 ovog člana sadrži proritetnu oblast u kojoj se programi i projekti realizuju, ciljeve koji se postižu, visinu sredstava i period za koja se ona dodjeljuju.  Ministarstvo je odgovorno za sprovođenje Programa iz stava 1 ovog člana.  Član 3  Sredstva iz člana 1 ove uredbe dodjeljuju se na osnovu javnog konkursa (u daljem tekstu: konkurs) koji raspisuje Ministarstvo i oglašava na zvaničnoj internet stranici Ministarstva, Kancelarije za ljudska i manjinska prava, Kancelarije za saradnju sa civilnim društvom i Portalu e-Uprave.  Oglas za konkurs sadrži: ciljeve programa i projekata, oblast za koju se raspisuje (kultura, obrazovanje, informisanje i službena upotreba jezika i pisama nacionalnih manjina); visinu sredstava koja se dodjeljuju; rok za podnošenje prijava na konkurs; uslov za podnošenje prijave, bliža mjerila i dopunske kriterijume, kao i druge podatke od značaja za sprovođenje konkursa.  Komisija utvrđuje specifične ciljeve programa i projekata za koje se objavljuje konkurs, kao i bliža mjerila i dopunske kriterijume iz stava 2 ovog člana za izbor programa i projekata koji su specifični za određenu oblast, uz prethodne konsultacije sa nacionalnim savjetima nacionalnih manjina. |
| Član 4  Pravo učešća na konkursu imaju ustanove, udruženja, fondacije, privredna društva i druge organizacije čiji su osnivači nacionalni savjeti nacionalnih manjina i organizacije civilnog društva upisane u odgovarajući registar, a čiji se ciljevi, prema statutarnim odredbama, ostvaruju u oblasti zaštite i unaprijeđenja prava i položaja pripadnika nacionalnih manjina, koje imaju sjedište na teritoriji Republike Srbije, kao i zadužbine, fondacije i konferencije univerziteta odnosno akademija strukovnih studija (u daljem tekstu: učesnik konkursa). |
| Član 5  Postupak dodjele sredstva iz člana 1 ove uredbe sprovodi konkursna komisija (u daljem tekstu: Komisija).  U Komisiju se obavezno imenuje određeni broj članova - predstavnika ministarstva u čijem su djelokrugu programi i projekti koje Komisija razmatra na osnovu konkursa, kao i predstavnika Ministarstva državne uprave i lokalne samouprave i Kancelarije za ljudska i manjinska prava.  Rukovodilac organa u čijem djelokrugu je oblast za koju se konkurs raspisuje za člana Komisije može predložiti i predstavnika stručne javnosti.  Ministar državne uprave i lokalne samouprave (u daljem tekstu: ministar) donosi uputstvo kojim se bliže određuje način utvrđivanja sastava i broj članova Komisije, kao i druga pitanja od značaja za rad Komisije.  Komisiju rješenjem obrazuje ministar u skladu sa prioritetnom oblašću finansiranja, utvrđenu Programom iz člana 2 ove uredbe.  Komisija donosi poslovnik o radu.  Administrativno-tehničku podršku Komisiji pružaju Ministarstvo i Kancelarija za ljudska i manjinska prava.  Član 6  Prijava na konkurs podnosi se Ministarstvu u roku od najmanje 30 dana od dana objavljivanja konkursa, na obrascu prijave koji predstavlja sastavni dio konkursne dokumentacije.  Obrazac prijave utvrđuje Ministarstvo i objavljuje ga na zvaničnoj internet stranici Ministarstva, Kancelarije za ljudska i manjinska prava, Kancelarije za saradnju sa civilnim društvom i portalu e-Uprave.  Obrazac prijave sadrži: opšte podatke i podnosiocu prijedloga programa i projekta; podatke o zastupniku podnosioca programa i projekta; podatke o kapacitetu za upravljanje i realizaciju programa i projekta, uključujući i dokazane rezultate u prošlosti; opis programa i projekta; podatke o potrebnim finansijskim sredstvima za realizaciju predloženog programa i projekta i i pisani (narativni) i tabelarni opis budžeta programa i projekta, kao i druge relevantne podatke radi osiguranja da će postavljeni ciljevi biti ostvareni. |
|  |
| Član 7  Izbor programa i projekata koji će se finansirati sredstvima Fonda vrši se primjenom sljedećih kriterijuma: koliko opisani program i projekat odgovara ostvarivanju ciljeva programa i projekata postavljenih u konkursnom postupku, dužina trajanja, mogućnost daljeg razvijanja i održivost programa i projekta, mjera do koje se doseže do ciljnih grupa kojoj su program i projekat namijenjeni; mjera u kojoj kapacitet organizacije odgovara ostvarivanju ciljeva, kao i opravdanost budžeta programa i projekta.  Član 8  Komisija razmatra konkursne prijave koje su blagovremeno podnijete i priloženu dokumentaciju; utvrđuje ispunjenost formalnih uslova predviđenih konkursom i utvrđuje Listu vrednovanja i rangiranja prijavljenih programa i projekata.  Komisija neće uzeti u razmatranje neblagovremene i nepravilno popunjene prijave; prijave sa nepotpunom dokumentacijom; prijave koje nisu podnijete na odgovarajućem obrascu i prijave koje sadrže druge nedostatke zbog kojih nije moguće utvrditi stvarnu sadržinu prijave ili prijave koje nije moguće vrednovati prema zadatim kriterijumima; prijave podnosilaca koji nemaju prava učešća na konkursu; prijave koje nisu podnijete od strane ovlašćenih lica i prijave koje sadrže projekte i programe koji nisu u skladu sa namjenom sredstava utvrđenih ovom uredbom. |
| Član 9  Komisija utvrđuje Listu vrednovanja i rangiranja prijavljenih programa i projekata, u roju koji ne može biti duži od 60 dana od dana isteka roka za podnošenje prijava.  Lista iz stava 1 ovog člana se objavljuje na zvaničnoj internet stranici Ministarstva, Kancelarije za ljudska i manjinska prava, Kancelarije za saradnju sa civilnim društvom i Portalu e-Uprave.  Učesnici konkursa imaju pravo uvida u podnijete prijave i priloženu dokumentaciju, kao i pravo prigovora u roku od tri dana od dana objavljivanja Liste iz stava 1 ovog člana.  Odluku o prigovoru Komisija donosi u roku od 15 dana od dana njegovog prijema.  Odluku o raspodjeli sredstava iz Fonda donosi ministar, na osnovu Liste iz stava 1 ovog člana, u roku od 30 dana od dana utvrđivanja Liste. |
| Član 10  Sredstva koja se, u skladu sa ovom uredbom, odobre za realizaciju programa i projekta su namjenska sredstva i mogu da se koriste isključivo za realizaciju konkretnog programa i projekta u skladu sa ugovorom koji se zaključuje između Ministarstva i korisnika sredstava.  Ugovorom se uređuju međusobna prava, obaveze i odgovornosti ugovornih strana. |
| Član 11  Korisnik sredstava je dužan da Ministarstvu podnosi narativan i finansijski izvještaj o realizaciji programa i projekta sa dokazom o namjenski utrošenim sredstvima (u daljem tekstu: izvještaj).  Izvještaj se dostavlja kvartalno, kao i nakon realizacije programa i projekta.  Korisnik sredstava je dužan da u realizovanom programu i projektu na odgovarajući način istakne da je u finansiranju ili sufinansiranju učestvovalo Ministarstvo. |
| Član 12  Ministarstvo prati način trošenja sredstava, kao i realizaciju ciljeva radi čijeg ostvarivanja su sredstva raspodijeljena na osnovu izvještaja iz člana 11 ove uredbe.  Radi praćenja realizacije ciljeva iz stava 1 ovog člana Ministarstvo obavezno pribavlja mišljenje ministarstava u čijem djelokrugu je oblast programa ili projekta za koju se izvještaj podnosi.  Korisnik sredstava je dužan da Ministarstvu u svakom trenutku omogući kontrolu realizacije programa i projekta i uvid u svu potrebnu dokumentaciju. Ministarstvo, radi pribavljanja mišljenja, po potrebi obezbjeđuje uvid u dokumentaciju i nadležnom ministarstvu.  Ukoliko korisnik sredstava onemoguću kontrolu realizacije programa i projekta ili se prilikom kontrole utvrdi nenamjensko trošenje sredstava, Ministarstvo će raskinuti ugovor, a korisnik sredstava je dužan da isplaćena sredstva vrati sa zateznom kamatom. |
| Član 13  Korisnik sredstava za kojeg se utvrdi da je nenamjenski trošio sredstva gubi pravo učešća na narednim konkursima za dodjelu sredstava Fonda. |
| Član 14  Ova uredba stupa na snagu osmog dana od dana objavljivanja u „Službenom glasniku Republike Srbije”. |

**V L A D A**

|  |  |
| --- | --- |
| 05 Broj:  U Beogradu, 2016. godine | PREDSJEDNIK |